HU Az Európai Unió Hivatalos Lapja L 17/1

A BIZOTTSÁG 36/2014/EU RENDELETE

(2014. január 16.)

a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található aminopiralid, klorantraniliprol, ciflufenamid, mepikvát, metalaxil-M, propamokarb, piriofenon és kvinoxifen maradékanyag-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,

mivel:

(1) A metalaxil-M és a kvinoxifen tekintetében a 396/2005/EK rendelet II. melléklete és III. mellékletének B. része, míg az aminopiralid, a klorantraniliprol, a ciflufenamid, a mepikvát, a pencikuron és a propamokarb tekintetében az említett rendelet III. mellékletének A. része állapított meg maradékanyag-határértékeket (a továbbiakban: MRL-ek). A piriofenon tekintetében az említett rendelet IV. melléklete nem állapított meg MRL-t, ezért erre az anyagra az alapértelmezett 0,01 mg/kg érték vonatkozik.

(2) Egy, a klorantraniliprol hatóanyagot tartalmazó növényvédő szer céklán, sárgarépán, gumós zelleren, tormán, csicsókán, pasztinákon, petrezselyemgyökéren, feketegyökéren, karórépán, tarlórépán, valamint egyéb gyökér- és gumós zöldségen (a cukorrépa és a retek kivételével) való alkalmazásának engedélyezésére irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz az érvényben lévő MRL-ek módosítása céljából.

(3) Ilyen kérelmet a ciflufenamid esetében az almatermésűekre (az alma és a körte kivételével), a fürtös uborkára és a nem ehető héjú kabakosokra (a dinnye kivételével) vonatkozóan; a mepikvát esetében – a búza, a rozs és az árpa mepikváttal való kezeléséből eredően takarmányban kimutatott szermaradék-értékekre tekintettel – a zabra, a búzára és az állati eredetű termékekre vonatkozóan; a metalaxil-M esetében a ribiszkére vonatkozóan; a pencikuron esetében a burgonyára vonatkozóan; a propamokarb esetében a rukkolára és a póréhagymára vonatkozóan; továbbá a piriofenon esetében a csemege- és borszőlőre, az árpára, a zabra, a rozsra és a búzára vonatkozóan is benyújtottak.

(4) A 396/2005/EK rendelet 6. cikke (2) és (4) bekezdésének megfelelően kérelmet nyújtottak be az aminopiralid állati eredetű termékekben történő alkalmazására vonatkozóan, tekintettel a legelőfű aminopiraliddal való kezeléséből eredően a takarmányban kimutatott szermaradék-értékekre. A kérelmező állítása szerint az aminopiralidnak az Egyesült Államokban, Kanadában, Bolíviában, Argentínában és Brazíliában a legelőfűre vonatkozóan engedélyezett alkalmazása a 396/2005/EK rendeletben engedélyezett MRL-eknél magasabb szermaradék-értékekhez vezet, ezért magasabb MRL-eket kell megállapítani annak érdekében, hogy az állati eredetű termékek behozatalát ne gátolják kereskedelmi akadályok.

(5) Ilyen kérelmet a klorantraniliprol esetében az olajos magvakra vonatkozóan (a földimogyoró, a szójabab és a gyapotmag kivételével), továbbá a kvinoxifen esetében a komlóra vonatkozóan is benyújtottak. A kérelmezők mindkét esetben azt állítják, hogy ezeknek az anyagoknak az Egyesült Államokban az említett terményekre vonatkozóan engedélyezett alkalmazása a 396/2005/EK rendeletben engedélyezett MRL-eknél magasabb szermaradék-értékeket eredményez, ezért magasabb MRL-eket kell megállapítani annak érdekében, hogy az olajos magvak behozatalát ne gátolják kereskedelmi akadályok.

(6) A 396/2005/EK rendelet 8. cikkének megfelelően az érintett tagállamok értékelték a kérelmeket, és az értékelő jelentéseket megküldték a Bizottságnak.

(7) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és indokolással ellátott véleményeket adott ki a javasolt MRL-ekről (2). Ezeket a véleményeket továbbította a Bizottságnak és a tagállamoknak, valamint hozzáférhetővé tette a nyilvánosság számára.

(8) A Hatóság megállapította, hogy az aminopiralidnak a legelőfűre vonatkozóan engedélyezett alkalmazása tekintetében nincs szükség a tejre, tojásra, baromfira és sertésre érvényes MRL-ek módosítására. A klorantraniliprol olajos magvak esetében, illetve a pencikuron burgonya esetében történő alkalmazását illetően arra a következtetésre jutott, hogy a benyújtott adatok nem elegendők új MRL meghatározásához. A propamokarb póréhagyma esetében történő alkalmazása tekintetében a Hatóság nem ajánlja a javasolt MRL megállapítását, mivel nem zárható ki a fogyasztókat érintő kockázat. Emellett nem állnak rendelkezésre adatok a tervezett, áztatásos alkalmazásra vonatkozóan. A hatályban lévő MRL-eket ezért nem kell megváltoztatni.

(9) A többi kérelmet illetően a Hatóság arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások 27 specifikus európai fogyasztói csoport fogyasztói expozíciójának vizsgálata alapján a fogyasztók biztonsága szempontjából elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagot esetlegesen tartalmazó valamennyi élelmiszer fogyasztásából következő, egész életen át tartó expozíció, sem az adott termények és termékek fokozott fogyasztásából következő, rövid távú expozíció esetében nem merült fel a megengedhető napi bevitel (ADI) vagy az akut referenciadózis (ARfD) túllépésének kockázata.

(10) Az aminopiralid tekintetében a Hatóság Codex-határértékek (CXL-ek) alkalmazását javasolta az állati eredetű élelmiszerek esetében a kérelmező által kért MRL-módosítások alternatívájaként, mivel a CXL-ek ugyanazokon a tudományos megfontolásokon alapulnak. Az említett CXL-ek az Unió fogyasztóira nézve biztonságosak, ezért MRL-ekként fel kell venni őket a 396/2005/EK rendeletbe.

(11) A Hatóság indokolással ellátott véleményei alapján és a tárgy szempontjából lényeges tényezőket figyelembe véve az MRL-ek módosításai megfelelnek a 396/2005/EK rendelet 14. cikkének (2) bekezdésében megfogalmazott megfelelő követelményeknek.

(12) A 396/2005/EK rendeletet ezért ennek megfelelően módosítani kell.

(13) Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,

ELFOGADTA EZT A RENDELETET:

1. cikk

A 396/2005/EK rendelet II. és III. melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2014. január 16-án. a Bizottság részéről az elnök José Manuel BARROSO

(1) HL L 70., 2005.3.16., 1. o.

(2) Az EFSA tudományos jelentései elérhetők az interneten: http://www.efsa.europa.eu:

Reasoned opinion on the modification of the existing MRLs for aminopyralid in food commodities of animal origin (Indokolással ellátott vélemény az állati eredetű élelmiszerekben előforduló aminopiralid tekintetében érvényes MRL-ek módosításáról). EFSA Journal 2013;11(6):3271 [35. o.]. doi:10.2903/j.efsa.2013.3271.

Reasoned opinion on the modification of the existing MRLs for chlorantraniliprole in several root and tuber vegetables and oilseeds (Indokolással ellátott vélemény a különböző gyökér- és gumós zöldségekben, valamint olajos magvakban előforduló klorantraniliprol tekintetében érvényes MRL-ek módosításáról). EFSA Journal 2013;11(7):3296 [36. o.]. doi:10.2903/j.efsa.2013.3296.

Reasoned opinion on the modification of the existing MRLs for cyflufenamid in pome fruits, cucurbits (inedible peel) and gherkins (Indokolással ellátott vélemény az almatermésűekben, a (nem ehető héjú) kabakosokban és a fürtös uborkában előforduló ciflufenamid tekintetében érvényes MRL-ek módosításáról). EFSA Journal 2013;11(7):3336 doi:10.2903/j.efsa.2013.3336.

Reasoned opinion on the modification of the existing MRLs for mepiquat in oats, wheat and food commodities of animal origin (Indokolással ellátott vélemény a zabban, a búzában és az állati eredetű élelmiszerekben előforduló mepikvát tekintetében érvényes MRL-ek módosításáról). EFSA Journal 2013;11(6):3275 [40. o.]. doi:10.2903/j.efsa.2013.3275.

Reasoned opinion on the modification of the existing MRLs for metalaxyl-M in currant (red, black and white) (Indokolással ellátott vélemény a (piros, fekete és fehér) ribiszkében előforduló metalaxil-M tekintetében érvényes MRL-ek módosításáról). EFSA Journal 2013;11(7):3297 [25. o.]. doi:10.2903/j.efsa.2013.3297.

Reasoned opinion on the modification of the existing MRL for pencycuron in potatoes (Indokolással ellátott vélemény a burgonyában előforduló pencikuron tekintetében érvényes MRL-ek módosításáról). EFSA Journal 2012;10(12):3011 [21. o.]. doi:10.2903/j.efsa.2012.3011.

Reasoned opinion on the modification of the existing MRLs for propamocarb in rocket and leek (Indokolással ellátott vélemény a rukkolában és a póréhagymában előforduló propamokarb tekintetében érvényes MRL-ek módosításáról). EFSA Journal 2013;11(6):3255 [32. o.]. doi:10.2903/j.efsa.2013.3255.

Reasoned opinion on the setting of new MRLs for pyriofenone in cereals, grapes and animal products (Indokolással ellátott vélemény a gabonában, a szőlőben és az állati eredetű termékekben előforduló piriofenon tekintetében érvényes MRL-ek módosításáról). EFSA Journal 2013;11(7):3342 [23. o.]. doi:10.2903/j.efsa.2013.3342.

Reasoned opinion on the modification of the existing MRL for quinoxyfen in hops (Indokolással ellátott vélemény a komlóban előforduló kvinoxifen tekintetében érvényes MRL-ek módosításáról). EFSA Journal 2013;11(7):3343 [22. o.]. doi:10.2903/j.efsa.2013.3343.